
A sportnyelv használata során megjelenő metonímiák és metaforák

Dolgozatom A sportnyelv használata során megjelenő metonímiák és metaforák címet viseli, célja, hogy bemutassa egy sportközvetítés során előforduló metonímiákat és metaforákat, de kitérek egyéb szóképekre, alakzatokra is. A sportnyelv egy széles körben elterjedt csoportnyelv, amelynek művelői saját szóképeket, alakzatokat és nyelvi fordulatokat alkottak nagyjából az elmúlt 100 év során. Ezek nagy számban jelennek meg egy-egy közvetítés alkalmával is, hiszen a riporterek nemcsak használják ezeket, hanem sok esetben újakat is kitalálnak.
Dolgozatom bevezetésében bővebben összefoglalom a dolgozat tartalmát, illetve írok a sportnyelv történetéről, a XX. század első felében történt sportnyelvújítás folyamatáról, annak szereplőiről. Ez a dolgozat szempontjából azért fontos, mert sok új kifejezést, szót köszönhetünk ennek, amelyek jelentős része valamilyen leképezésen alapul. Ezután, dolgozatom első felében, be szándékozom mutatni, hogy a kognitív nyelvészet mai állása szerint mit is értünk metonímián, illetve metaforán.
A második fejezet a metonímiával foglalkozik, bemutatom annak főbb típusait, illetve azok altípusait is. Ugyanez mondható el a harmadik fejezetről, amely során a metaforát ismertetem, annak típusait, természetét, funkcióit is tekintve. A negyedik fejezet a két szókép összehasonlításából, a főbb különbségek felsorolásából áll. Mind a három fejezethez több szakirodalmat használtam, így elsősorban Kövecses–Benczes (2010), Kövecses (2006), Tolcsvai Nagy (2010), Lakoff–Johnson (1980) vagy Geeraerts–Cuyckens (2007) munkáit.
Az ötödik, záró fejezet az esettanulmány. Egy mérkőzést kiválasztva indultam el, azt megvizsgáltam, hogy milyen metonímiák és metaforák hangoznak el a közvetítés során, azokat kiemeltem és elemzem a dolgozatomban. Ezt mérkőzést 2011. november 25-én, szerda este játszotta az angol Manchester United a portugál Benfica ellen a Bajnokok Ligája keretén belül. Felsorolom és elemzem a főbb metonímia- és metaforacsoportokat, de kitérek néhány egyéb szóalkotási módra is, illetve hozok példát egyéni szerkezetalkotásra is.
A dolgozat célja tehát, hogy egy konkrét mérkőzés alapján elemezze egy konkrét csoportnyelv használata során létrejövő kognitív nyelvészeti jelenségeket. Azért választottam ezt a témát, mert tudomásom szerint ez egy kevéssé vizsgált terület, a sportnyelv, mint csoportnyelv kutatásán alapul.



